**Мастер класс “ Татар теле дәресләрендә кластер алымын куллану”**

Хәерле көн,  хөрмәтле хезмәттәшләр! Сезне «Татар теле дәресләрендә кластер алымын куллану» дигән темага уздырылачак мастер-класс эшендә катнашырга чакырам.

**Максат:**татар теле дәресләрендә тәнкыйди фикерләү технологияләреннән булган кластер методы белән таныштыру, әлеге алымны практик кулланырга өйрәтү.

Темаларны үткәндә дәрескә кластер алымын кертеп җибәрү укучыларның кызыксыну, фикерләү сәләтләрен тагын да үстерә. Бу алымнарны дәреснең төрле этабында кулланырга була.

Нәрсә соң ул кластер?

«Кластер» сүзе *бәйләм, тәлгәш* дигәнне аңлата. Бу алымның асылы – булган белемнәрне системага салу.

Тәнкыйди фикерләү технологиясенең нигезе булып 3 баскыч тора **:**

**1. Кызыксындыру** – булган белемнәрне искә төшерү; яңа темага кызыксыну уяту; укучыларда максат булдыру.

**2. Аңлау, мәгънәсенә төшенү** – яңа мәгълүмат кабул итү, максатларны ассызыклау.

**3. Рефлексия** – өйрәнелгән мәгълүматны иҗади анализлау, бәяләү, яңа максатлар  кую.

 Кластер дәрес материалын график калыпка салуны күздә тота.

Төп мәгънәне белдергән сүз уртага языла, аңардан төрле якка киткән уклар бу сүзне ачыклаучы башка сүз, сүзтезмәләр белән бәйли. Шулай итеп, бер сүзне, төшенчәне ачыклаучы бик күп мәгълүмат җыела.

Кластер төзү 2 этаптан тора

I этап – этап мәгълүмат туплау;

II этап – тупланган мәгълүматны системага салу.

 Әгәр кластерны  яңа теманы аңлата башлагач төзесәк, ныгыту өлешендә тулыландырырга мөмкин. Ул дәрес темасы буенча балаларның ни дәрәҗәдә хәбәрдар булуын күрсәтә, укучыларның белеме ныгытыла.

Хәзер иярчен кисәк булган аергычка сүз кластер төзеп карыйк.

1 этап. Җөмләләрне укыйбыз, кызыл белән бирелгән сүзләргә сорау куябыз.

Көләч йөз, яхшы сүзләр белән безне каршыладылар.

Шакирның җитдилеге кимемәде.

Бишенче класста укыйм.

 Димәк, җөмләдә исемне ачыклап килгән иярчен кисәк аергыч дип атала. Аергыч нинди? кайсы? кемнең? нәрсәнең? ничә? ничәнче? сорауларына җавап бирә. Шушы аергычка биргән билгеләмәгә кластер төзибез. (слайдта чыга)

 Ә хәзер төркемгә эшләп алыйк. Экранда кыгыйдә бирелгән, шушы кагыйдәгә нигезләнеп сезгә кластер төзергә кирәк *(Һәр төркем үз кластерын төзи. Ахырда эшләр тикшерелә.)*

 Кагыйдә: Җөмлә кисәкләре баш һәм иярчен булалар. Баш кисәкләр 2 төркемгә: ия һәм хәбәргә бүленә. Иянең сораулары кем? нәрсә?, хәбәрнең сораулары: нишли? нишләми? нишләде? нишләмәде? нишләмәгән? кем? нәрсә? нинди? ничә? ничәнче? кемнеке? Иярчен кисәкләр үзләре 3 төргә бүленә: аергыч, тәмамлык, хәл. Аергыч -нинди? кайсы? кемнең? нәрсәнең? ничә? ничәнче? сорауларына , тәмамлык- кемгә? нәрсәгә? кемнән? нәрсәдән? кемдә? нәрсәдә? кем белән? нәрсә белән?, хәл- кайчан?кайда? ничек?күпме? ни өчен? ни сәбәпле?нишләсә? нишләсә дә? сорауларына җавап бирә

 Кластерлар төзү дәрестә төркемле эш алымнарын оештырганда да уңайлы. Чөнки  бу очракта  төркемнәрнең һәркайсына аерым подтемага кластер төзү мөмкинлеге туа. Һәр төркемнең эшен тыңлаганнан соң,  укытучы дөрес версияне тактада күрсәтә, эшләр анализлана. Шушы формада укучыларга һәр реформага кластер төзүне өй эше итеп  бирергә мөмкин.

Мастер-классыбызның ахырында мин сезгә бер синквейн укып китәсем килә

**УКЫТУЧЫ**

**ЯГЫМЛЫ, БЕЛЕМЛЕ**

**ӨЙРӘТӘ, ТӘРБИЯЛИ, БУЛЫША**

**ЯХШЫ ДУС, ИПТӘШ ОСТА**

 Кадерле хезмәттәшләрем, нәкъ шушы синквейндагыча укучыларыбызның яраткан мөгаллимнәре, ярдәмчеләре булып эшкә сөенеп килергә, кайтырга язсын. Ә иң мөһиме: гаиләләребездә тынычлык, тигезлек, сәламәтлек хөкем сөрсен. Игътибарыгыз, миңа ярдәм итүегез өчен зур рәхмәт